b'\n_START_ARTICLE_\n\xc3\x98ysteseelva\n_START_SECTION_\nKonsesjonss\xc3\xb8knad for \xc3\x98ysteset kraftverk\n_START_PARAGRAPH_\nDen 20. februar 2012 ble det sendt konsesjonss\xc3\xb8knad for bygging av \xc3\x98ystese kraftverk til Norges vassdrags- og energidirektorat (NVE). Det er \xc3\x98ystese Kraft AS som best\xc3\xa5r av fallrettshavere og grunneiere i tiltaksomr\xc3\xa5det som har sendt s\xc3\xb8knaden. Prosjektet g\xc3\xa5r ut p\xc3\xa5 \xc3\xa5 utnytte et fall p\xc3\xa5 ca. 225 m i elva, og er estimert til \xc3\xa5 gi en \xc3\xa5rlig energiproduksjon p\xc3\xa5 ca. 63,1 GWh. Prosjektet er estimert til \xc3\xa5  koste 180,6 millioner kroner. Det planlegges \xc3\xa5 bygges en dam for inntak til kraftverket ca. 575 m nedstr\xc3\xb8ms utl\xc3\xb8pet av Fitjadalsvatnet. Denne som skal v\xc3\xa6re ca. 6 m h\xc3\xb8y. Dammen for inntaket vil heve vannstanden fra kote 254 til kote 260. Kraftverket vil v\xc3\xa6re et rent elvekraftverk uten reguleringsmuligheter. Sjakt og trykktunnel til kraftstasjonen planlegges i fjell, og ogs\xc3\xa5 selve kraftstasjonen skal ligge i fjell. Det planlegges veger til dam, utl\xc3\xb8p og kraftstasjon. Tiltaket vil resultere i et massedeponi. Inntaket til kraftverket vil f\xc3\xa5 et nedb\xc3\xb8rfelt p\xc3\xa5 40,8 km\xc2\xb2 og middelvannf\xc3\xb8ringen her er beregnet til 4,8 m3/s. Slukeevnen til kraftstasjonen vil bli 12,0 m\xc2\xb3/s og installert effekt 23,4 MW.\n_START_SECTION_\nKonsekvensvurdering\n_START_PARAGRAPH_\nKonsesjonss\xc3\xb8knaden gj\xc3\xb8r rede for at konsekvensene for temaene \xc2\xabLandskap\xc2\xbb, \xc2\xabFlora og fauna\xc2\xbb og \xc2\xabFriluftsliv, jakt og fiske\xc2\xbb vil bli liten til middels negativ. For andre temaer som \xc2\xabKulturminner og kulturmilj\xc3\xb8\xc2\xbb, \xc2\xabFerskvanns\xc3\xb8kologi og vannkvalitet\xc2\xbb og \xc2\xabReiseliv\xc2\xbb er konsekvensene vurdert til liten negativ. For andre temaer er konsekvensene vurdert til \xc3\xa5 v\xc3\xa6re sm\xc3\xa5, og for \xc2\xabJord- og skogbruk\xc2\xbb endog middels positive. _NEWLINE_Det er under feltstudier p\xc3\xa5vist r\xc3\xb8delistede arter som alm, ask og barlind langs elva. I fossespr\xc3\xb8ytsonen er det mosearter som er klassifisert som n\xc3\xa6r truet i r\xc3\xb8delisten for naturtyper. Det er ikke registrert pattedyr, fugl, amfibier og reptiler av spesiell betydning. Det er heller ikke observert r\xc3\xb8delistearter av bunndyr eller elvemuslinger. Det ansees ikke sannsynlig at fisk slipper seg ned \xc3\x98rredalsfossen. Og inntaksdammen ansees dermed ha liten betydning for fisket i elva. Utl\xc3\xb8pet fra kraftverket skal v\xc3\xa6re i Lakseh\xc3\xb8len, der den anadrome delen av elva starter, dermed forventes heller ikke denne delen av elva \xc3\xa5 bli p\xc3\xa5virket. _NEWLINE_Omr\xc3\xa5det nedenfor \xc3\x98rredalsfossen er vurdert til \xc3\xa5 ha liten verdi for friluftsliv og elva er her lite synlig.\n_START_SECTION_\nAvb\xc3\xb8tende tiltak\n_START_PARAGRAPH_\nAvb\xc3\xb8tende tiltak som er planlagt er minstevannf\xc3\xb8ring p\xc3\xa5 400 l/s i sommerhalv\xc3\xa5ret og 150 l/s i vinterhalv\xc3\xa5ret. Ved stans av kraftstasjonen skal br\xc3\xa5 vannstandsendringer i elva unng\xc3\xa5s med en oml\xc3\xb8psventil. Denne vil sikre at det p\xc3\xa5 den anadrome elvestrekningen vil v\xc3\xa6re en vannf\xc3\xb8ring p\xc3\xa5 minimum 1,5 m\xc2\xb3/s. Av andre tiltak er beplantning og landskapspleie, samt rensing av avl\xc3\xb8psvann fra tunneldrivingen.\n_START_SECTION_\nUttalelser til planene\n_START_PARAGRAPH_\n\xc3\x98ysteseelva har v\xc3\xa6rt inkludert i Supplering av Verneplan for vassdrag, men Direktoratet for naturforvaltning \xc3\xa5pner for at vassdraget kan tas ut av planen og at konsesjonsbehandling kan skje. For \xc3\xb8vrig er \xc3\x98vre del av  \xc3\x98ystesevassdraget planlagt overf\xc3\xb8rt til Samnangervassdraget, noe som vil bli et konkurrerende prosjekt. Det er BKK som er tiltakshaver for dette. _NEWLINE_Kvam herad er positive til utbyggingen, og mener at utredningene som er gjort er grundig utf\xc3\xb8rte._NEWLINE_Bergen Turlag er negative til planene og argumenter for at landskapskvalitetene, opplevelsesverdien, hensyn til friluftsliv og behovet for \xc3\xa5 ta vare p\xc3\xa5 uber\xc3\xb8rt vassdragsnatur m\xc3\xa5 vektlegges._NEWLINE_Naturvernforbundet sammen med Aftenposten har utpekt \xc3\x98ystesevassdraget som et av de viktigste elvene i Norge \xc3\xa5 verne_NEWLINE_Fylkesutvalget i Hordaland fylkeskommune sier i en uttalelse at de vil verne den \xc3\xb8vre delen av \xc3\x98ystesevassdraget, men at den nedre delen kan benyttes til vannkraftutbygging._NEWLINE_NVE har ikke gitt innstilling i saken og h\xc3\xb8ringsfristen gikk  ut i oktober 2012.'